Jørn Dohrmann (DF), 2009-03-26:
Man skal høre meget, når man sidder her i Folketingssalen og følger med i debatten og hører, at det er EU, der holder naturpolitikken oppe i Danmark.
Altså, den skal vi vist lidt længere ud på landet med, for vi ved jo godt, at den her regering sammen med Dansk Folkeparti har givet den ene milliard efter den anden til dansk natur.
Vi prøver jo hele tiden på at indhente det efterslæb, som den rød-grønne regering efterlod til os, der sammen med den nuværende regering ligesom prøver at rette op på de her ting.
Der skal jo selvfølgelig gå et stykke tid, inden vi har fået bare udbedret de skader, som man har efterladt.
Lad mig bare henvise til, at det ikke nytter noget, at man kun afsætter penge til naturen i et finanslovforslag, hvis man reelt ikke ønsker at bruge dem.
Og det var jo det, den tidligere regering - hvor hr. Torben Hansen jo er medlem af det ene parti, som var i front dengang - ikke gjorde, og det var ikke et smukt syn.
Jeg må nok sige, at jeg ikke hører til dem, som synes, at EU skal komme og bestemme en hel masse her i Danmark.
Vi vil gerne have handlefrihed til at gøre det rigtig godt og gøre det endnu bedre, men nu har vi jo også nogle EU-venlige partier her i Folketinget, og derfor må vi prøve ligesom at rette op på de skader, EU så påfører os.
Det gælder også, når vi sådan ser på, hvad vi kan gøre for at leve op til nogle af EU's direktiver, f.eks. habitatdirektivet.
Vi havde jo nogle åbenlyse problemer sidste år, da vi behandlede det, hvor Dansk Folkeparti ikke var enig i, at man bare skulle gøre det uden at sørge for, at dem, der skulle lægge jord til hasselmusen eller flagermusen, som kræver en særlig beskyttelse, eventuelt bare skulle gøre det kvit og frit.
Derfor er vi godt tilfredse med, at det nu fra Miljøministeriets side er blevet ordnet, så man kan give et tilskud til de lodsejere, som bliver pålagt at lave nogle foranstaltninger, som forbedrer arternes levesteder.
Og derfor synes jeg, at det her forslag, som er lagt frem, er rigtig godt - eller i hvert fald kan bruges.
Vi så det i forhold til bræmmerne, som bare blevet taget, man kan kalde det eksproprieret, uden at lodsejerne egentlig fik noget tilskud til at sikre naturen.
Så det er et skridt i den rigtige retning, netop set i det lys at vi godt ved, når vi har at gøre med naturen - om det er spidsmusen, hasselmusen eller flagermusen - at den kan flytte sig.
Hvis man derfor gik hen og eksproprierede et område og sagde, at her skal hasselmusen nu blive for evigt, så kan vi ikke garantere, at den også bliver der for evigt.
Ved at give det her tilskud kan vi derfor også flytte rundt på de arealer og fremover sikre det nye areal, som en hasselmus måtte flytte ind på.
Vi ser i hvert fald, at med det lovforslag, som er lagt frem her, sikrer vi, at alle kan være tilfredse.
Der er nok ikke nogen, der er ovenud tilfreds med forslaget her, men det er et godt skridt til at sikre en god artsbeskyttelse i Danmark.
Uanset hvilket standpunkt, man har vedrørende EU, mener vi jo, at vi gerne vil bestemme i eget hus.
Vi er ikke tilfredse med, at EU kommer og laver nogle forringelser, uanset om det er på miljøområdet her, eller det er på fødevareområdet, hvor vi jo gang på gang ser, at EU prøver at svække fødevaresikkerheden, så man skal tolerere og acceptere f.eks. tilsætningsstoffer i fødevarerne og den slags ting.